Имам Нававис (Дела реза хуьлийла цунна) аьлла: «Мухьаммад ибн Идрис Шафи1ин (Дела реза хуьлийла цунна), цуьнан мазх1абан 1еламнехан а, уьш боцчеран а барт хилла, ламазан салам деллачул т1аьхьа Дела хьехор суннат хиларна т1ехь. Кхузахь башхалла яц, бусалба стага ламаз хьалхаваьлла я т1аьхьах1оьттина, я ша д1ах1оьттина дина хиларх, я ламаз динарг зуда хиларх а, некъахо хиларх а. Ишта массо 1еламнехан барт хилла, ламазан салам деллачул т1аьхьа до1адар суннат хиларна т1ехь а». Абу Зарр Г1ифарис (Дела реза хуьлийла цунна) дийцина, Делан Элчано (Делера салам-маршалла хуьлийла цунна) элира, аьлла: «1уьйра ламаз динчул т1аьхьа, голаш т1ехь волуш, (дуьненан) къамел дале хьалха, уьттазза: «Ла илах1а иллаллох1у вахьдах1у ла шарика лах1у, лах1уль-мульку ва лах1уль-хьамду, юхьйи ва юмиту ва х1ува 1ала кулли шай-ин къодир», аьллачунна Дала итт дика яздо, итт вон д1адоккху цунах, итт даржехь соввоккху иза; оцу дийнахь ларвеш хир ву из массо вочух а, шайт1анех а; ширк доцчу къинойх хьалхаваьлла хир ву иза». Делан Элчано (Делера салам-маршалла хуьлийла цунна) шен сийлахьчу къамелехь «голаш т1ехь волуш, (дуьненан) къамел дале хьалха» бохург хьахадаро гойту, голаш т1ехь волуш, (дуьненан) къамел дале хьалха вирд даккхар суннат хилар. Оцу куьцехь Дела хьехавар (вирд даккхар) дозалла ца хилча, Делан Элчано (Делера салам-маршалла хуьлийла цунна) шен сийлахьчу къамелехь хьахор дацара иза. Веза-Сийлахьчу Аллах1а боху Шен Сийлахьчу Къуръана чохь: «Иза (Мухьаммад) шен дег1ан лаамца вистхуьлуш вац, иза вахьъю ду, (Дала) цуьнга деш долу». Аллах1 бакъ ву Шен дашехь. Вайн Дег1астанарчу эвлаяаша (Дала къале тойойла церан) аьлла: «Ша ламаз динчу меттехь, голаш т1ехь волуш, даьккхина вирд – чекхъяккхазчу шурех тера ду, голаш т1ехь воцуш даьккхина вирд – чекхъяьккхинчу шурех тера ду, лелаш волуш даьккхина вирд – морзех тера ду». Вай дийцинчо тоьшалла до, голаш т1ехь волуш вирд даккхар суннат хилар а, голаш т1ехь воцуш вирд даккхаро вирдан ял эшош хилар а. Источник : ТРК Путь